AARHUS: Det er sjældent nogen god idé at gøre opmærksom på sig selv, når man har ti poser kokain på sig og i øvrigt kører rundt uden kørekort.

Det var ikke desto mindre, det Østjyllands Politi var ude for onsdag, hvor en 20-årig mand blev anholdt i Brabrand.

Bilisten kørte klokken 10.35 forbi en patrulje på Silkeborgvej, der var i gang med noget andet arbejde, da de opdagede, at manden sad bag rattet i en bil og filmede dem med sin mobil, mens han langsomt kørte forbi.

Det fik betjentene til at køre efter manden, som blev standset på Møldrupvej. Her blev han sigtet for at bruge mobiltelefon under kørslen. Da betjentene bad om at se den 20-åriges kørekort, måtte han erkende, at han ikke havde noget.

Det fik politiet til at undersøge bilen nærmere, og her fandt man hurtigt fire poser kokain. Den 20-årige mand blev anholdt og en narkohund blev tilkaldt, som snusede sig frem til yderligere seks poser med kokain, som var gemt i bilen.